5 ontsnap uit selle in ZeerustBengu Hlanganane (Foto: SAPD) Vyf verhoorafwagtende gevangenes het die naweek uit die aanhoudingselle by die Zeerust-polisiestasie in Noordwes ontsnap en is steeds soek. Joshua Sibanda (39), Amogelang Motsiane (36), Tshepiso Kwenampe (22), Bengu Hlanganane (31) en Enoch Lebeloane (46) het Sondagoggend na bewering ’n polisiebeampte by die selle oorval, die sleutel by die beampte afgeneem en ontsnap. Die gevangenes staan tereg op verskeie ernstige aanklagte, waaronder poging tot moord, verkragting, huisroof, sakeroof en roof met verswarende omstandighede. Brig. Sabata Mokgwabone, polisiewoordvoerder, sê die ontsnaptes word as gevaarlik beskou. Die polisie doen dus ’n beroep op lede van die publiek om nie die ontsnaptes te nader as hulle die mans gewaar nie, maar dit eerder by die naaste polisiestasie aan te meld. Mense kan ook die betrokke ondersoekbeampte, kapt. Basimane Molefe, by 076 510 8285 bel.